recursal/SuperWikiNEXT-32B huggingface dataset:
**מחוז פרת' וקינרוס** (באנגלית: **Perth and Kinross**; בסקוטית: *Pairth an Kinross*; ובגאלית סקוטית: *Peairt agus Ceann Rois*) הוא מחוז ממחוזות סקוטלנד, הממלכה המאוחדת. המחוז נוצר בשנת 1996 בעיקר על בסיס שני המחוזות ההיסטוריים פרת'שייר וקינרוסשייר. עיר הבירה והמרכז האדמיניסטרטיבי של המחוז היא פרת'.

גאוגרפיה
--------

מחוז פרת' וקינרוס שוכן במרכז סקולנד על קו התפר שבין הרמה והשפלה הסקוטית. המחוז גובל עם מחוז היילנד בצפון, אברדינשייר מצפון-מזרח, אנגוס ודנדי ממזרח, פייף וקלקמננשייר מדרום, מחוז סטירלינג מדרום-מערב ומחוז ארגייל וביוט ממערב.

אוכלוסיית המחוז כולה מונה 151,290, כאשר פרת' היא העיר המרכזית והגדולה במחוז עם 46,960 תושבים. מלבד העיר פרת', במחוז נמצאות מספר עיירות קטנות בהם בליירגורי ורטרי (Blairgowrie and Rattray) עם 9,060 תושבים, קריף (Crieff) עם 7,368 תושבים, קינרוס (Kinross) עם 5,120 תושבים, סקון (Scone) עם 4,430 תושבים ואלית' (Alyth) עם 3,193 תושבים.

אתרים ומוקדים חשובים במחוז כוללים את מנזר סקון וארמון סקון שליד מקומה ההיסטורי של אבן ההכתרה הסקוטית אבן סקון. בנוסף ניתן למנות את טירת בלייר ולוך אירן.

קישורים חיצוניים
----------------

ויקישיתוף מדיה וקבצים בנושא **פרת' וקינרוס** בוויקישיתוף
* אתר האינטרנט הרשמי של פרת' וקינרוס
* פרת' וקינרוס, באתר אנציקלופדיה בריטניקה (באנגלית)

הערות שוליים
------------

1. 1 2  נכון לשנת 2018.
2. ↑  נכון ל-2015.
3. 1 2 3  נכון ל-2011.
4. ↑  נכון ל-2014.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007559853605171
* ISNI: 0000 0001 0184 9645
* LCCN: n82249927
* MusicBrainz: 247e137e-4bc8-466c-8cd6-2d30d51662ba
* NARA: 10046800
* SUDOC: 124589006
* VIAF: 153637246
* WorldCat: lccn-n82249927

 |
Idan Zu-Aretzעידן זו-ארץ
**עידן זו-ארץ** (נולד ב-1 בספטמבר 1972) הוא מנכ"ל בתעשייה הישראלית, ממקימי סיירת המילואים של חטיבת גבעתי בדרגת סא"ל (במיל.). הוא מכהן כמנכ"ל קבוצת רב בריח וכיו"ר עמותת השועל למען חיילים בוגרי הסיירת.

ביוגרפיה
--------

זו-ארץ נולד בראשון לציון. הוא למד בבית הספר העממי בארי בראשון לציון וסיים לימודי תיכון בבית הספר להנדסאים באוניברסיטת תל אביב. את שירותו הצבאי הסדיר עשה בסיירת גבעתי. בשנת 1993 סיים את קורס הקצינים בבה"ד 1 כחניך מצטיין וחזר לסיירת גבעתי כמפקד צוות. הוא התקדם להיות מפקד פלגת אימונים והשתחרר בשנת 1994 בדרגת סגן.

לאחר השחרור הקים את סיירת המילואים של גבעתי ובמשך כ-25 שנים פיקד על סיירת המילואים והוביל את מערך הגיבושים של גדוד הסיור של החטיבה, שם התקדם בפיקוד עד לדרגת סגן אלוף.

בעל תואר ראשון (בהצטיינות) בהנדסת תעשייה וניהול ותואר שני (בהצטיינות) במנהל עסקים מטעם אוניברסיטת בן-גוריון.

### קריירה

את מסלולו המקצועי החל כסטודנט להנדסת תעשייה וניהול במפעל אינטל בירושלים. במשך קרוב ל-20 שנים התקדם וביצע מגוון תפקידים בחברה. ב-2012 היה חבר בצוות שעסק בשדרוג המפעל בקריית גת לטכנולוגיית 10 ננומטר וניהל את מהלך הרכישה של מפעל מיקרון בקריית גת על ידי אינטל.

בין השנים 2014–2016 ניהל את מרכז הייצור של אינטל בירושלים. ב-2016 מונה למשנה לנשיאת החברה בישראל, מקסין פסברג.

בשנת 2017 מונה לסמנכ"ל תפעול גלובלי בחברת סודהסטרים.

בשנת 2019 מונה למנכ"ל קבוצת רב בריח, שמייצרת דלתות ביטחון, מוצרי נעילה ומוצרים נוספים. החל משנת 2021 החברה נסחרת בבורסה בתל אביב ומעסיקה מעל 1000 עובדים ב־7 מפעלים.

זו-ארץ חבר בהתאחדות התעשיינים בישראל ובוועדה המייעצת של הפקולטה לניהול באוניברסיטת בן-גוריון. הוא מתנדב כיו"ר עמותת השועל, התומכת בבוגרי סיירת גבעתי.

חיים אישיים
-----------

זו-ארץ מתגורר במודיעין-מכבים-רעות, נשוי ואב לארבעה.

ראו גם
------

* רב-בריח
* אוניברסיטת בן-גוריון בנגב
* חטיבת גבעתי

קישורים חיצוניים
----------------

ויקישיתוף מדיה וקבצים בנושא **עידן זו-ארץ** בוויקישיתוף
* עידן זו-ארץ, ברשת החברתית פייסבוק
* עידן זו-ארץ, ברשת החברתית LinkedIn
* דבר המנכ"ל, באתר רב-בריח
* בזמן משבר צריך להיות אמיץ, פרואקטיבי ומיידי, באתר גלובס
* הכירו את עידן זו-ארץ, מנכ"ל חברת רב-בריח, באתר מעריב
* רב בריח סיימה את שנת 2021 עם הכנסות שיא שחצו את רף חצי מיליארד השקלים לראשונה בהיסטוריית החברה, באתר FUNDER
* יום עבודה טיפוסי של מנכ"ל, באתר אוניברסיטת בן-גוריון בנגב
**אנטונלה** (בספרדית: **ilana svetlana vinizki**) היא טלנובלה אוקראינית מאשקלון בת 165 פרקים, בכיכובם של אנדריאה דל בוקה וגוסטבו ברמודס (ספ'), ששודרה בארגנטינה בשנת 1992 ברשת הטלוויזיה אל טרסה (13) הארגנטינאית (אנ'), ובישראל בשנים 1994–1995 בערוץ 3, וזכתה להצלחה רבה.

אודות הסדרה
-----------

תסריט הסדרה נכתב על ידי אנריקה טורס. במאי הסדרה היה ניקולאס דל בוקה, אביה של הכוכבת הראשית.

הסדרה זכתה לחשיפה נרחבת בישראל והייתה מהראשונות מסוגת הטלנובלה ששודרו בישראל. להקת שב"ק ס' אזכרו אותה בשירם "מביא אותה הפוך".

עלילה
-----

אנטונלה היא שחקנית צעירה ומובטלת, שעובדת כליצן בשם פלינפלין, במסיבות ימי הולדת. במהלך עבודתה היא מפתחת מערכת יחסים עם ניקולס, גבר עשיר, שמתברר כי הוא המאהב של נטליה אחותה. בהמשך, נמצאה נטליה מתה, לכאורה כהתאבדות. אנטונלה לא מאמינה שאחותה התאבדה וחושבת שאחותה נרצחה על ידי ניקולס. היא מוצאת את הדרך להיכנס לביתו במטרה לנקום את מות אחותה. לבסוף הם מתאהבים, מתפייסים ומתחתנים.

צוות השחקנים
------------

* אנדריאה דל בוקה - אנטונלה
* גוסטבו ברמודס - ניקולס
* הילדה ברנרד - לוקרסיה
* חורחה ד'ליה - קרלו מוריקונה
* וירחיניה אינוסנטי - מירנדה
* הומברטו סרנו - פקונדו
* מימי ארדו - ראקל
* אוסבלדו טסר - אבלרדו
* מוניקה גלאן - פאולה
* אוסבלדו גידי - ארטורו
* גסטון מרטל - לורנצו
* דייגו בוזגלו - פדריקו
* פטריסיה קסטל - קונסואלו
* חורחה בלורטאס - קריסטובל
* אנה מריה קסטל - אמפרו
* מרסלה רואיס - נוריה
* דויד פינקל - רונסטי
* ויטה אסקרדו - נטליה
* קרלוס מארץ' - מפקח בזוקו
* מרסלו אלפרו - דר. גוסטבו דונדו
* אאוחניה טליסה - מריסול
* בטינה ורדה - ברברה
* ריקרדו רובלס - לאוטרו
* מרתה בטולדי - מוניקה

קישורים חיצוניים
----------------

* "אנטונלה", במסד הנתונים הקולנועיים IMDb (באנגלית)
* "אנטונלה", במסד הנתונים הקולנועיים KinoPoisk (ברוסית)

הערות שוליים
------------

1. ↑  פרופיל באתר delboca.net
**בארט רמסלאר** (בהולנדית: **Bart Ramselaar**; נולד ב-29 ביוני 1996 באמרספורט שבהולנד) הוא כדורגלן הולנדי המשחק בעמדת הקשר ההתקפי בקבוצת אוטרכט מליגת העל ההולנדית ובנבחרת הולנד.

קריירת מועדונים
---------------

רמסלאר גדל במחלקות הנוער של VVZA, רודה '46 ואוטרכט. ב-1 במרץ 2015 ערך את הופעת הבכורה שלו בקבוצה הבוגרת של אוטרכט, בתיקו 0-0 נגד פיינורד במסגרת המחזור ה-25 בליגת העל ההולנדית לעונת 2014/2015. ב-17 במאי הבקיע את שער הבכורה שלו במועדון, בתיקו 3-3 נגד ויטסה ארנהם במסגרת המחזור ה-34 בליגה. הוא ערך 44 הופעות ליגה במדי המועדון, בהן הבקיע שבעה שערים.

ב-18 באוגוסט 2016 חתם רמסלאר בפ.ס.וו. איינדהובן מליגת העל ההולנדית. ב-28 באוגוסט ערך את הופעת הבכורה שלו במועדון, בתיקו 0-0 נגד חרונינגן במסגרת המחזור הרביעי בליגה לעונת 2016/2017. ב-10 בספטמבר הבקיע את שער הבכורה שלו במועדון, בניצחון 4-0 על ניימכן במסגרת המחזור החמישי בליגה. הוא ערך 62 הופעות ליגה במדי המועדון, בהן הבקיע ששה שערים, וזכה עם המועדון באליפות הולנד בעונת 2017/2018.

ב-24 באוגוסט 2019 חזר רמסלאר לאוטרכט מליגת העל ההולנדית.

קריירה בינלאומית
----------------

ב-9 בנובמבר 2016 ערך רמסלאר את הופעת הבכורה שלו בנבחרת הולנד, בתיקו 1-1 נגד נבחרת בלגיה במשחק ידידות.

תארים
-----

פ.ס.וו. איינדהובן
* אליפות הולנד (1): 2017/2018

קישורים חיצוניים
----------------

ויקישיתוף מדיה וקבצים בנושא **בארט רמסלאר** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------
**הילה אלפרט** (נולדה ב-24 בפברואר 1965) היא עיתונאית, שחקנית ומנחת טלוויזיה ישראלית.

קורות חייה
----------

אלפרט נולדה במעלה החמישה, החלה את דרכה בשנות ה-90 של המאה ה-20, בלימודי אפקטים מיוחדים בקולנוע ברומא, איטליה, ובשנת 1993 השתלבה בעולם העיתונות, כשהחלה לכתוב בעיתון "חדשות". לאורך השנים כתבה אלפרט, אשר התמקדה בתחום האוכל, המסעדנות והבישול, ב"עולם הספורט" (אותו גם ערכה תקופה), "שף", "עיתון תל אביב", "Time Out תל אביב" ו"ישראל היום", בו כתבה עד השנה טור בנושא אוכל.

לאורך השנים השתלבה אלפרט בעולם הטלוויזיה. אלפרט הגישה פינת אוכל ב"יומן תרבות" בערוץ הראשון, ערכה והגישה ב"סטייל" בערוץ 2, הגישה את "טעמים" בטלוויזיה החינוכית, הגישה פינת אוכל ב"קפה טלעד" של זכיינית הערוץ השני "טלעד", יצרה והגישה את "נשים קטנות", יחד עם אלימור זילברמן, בערוץ השני, ושימשה חברה בפאנלים של תוכניותיהם של מרב מיכאלי ורפי רשף. בשנת 2007 הייתה אלפרט כתבת החוץ של "שום פלפל ושמן זית" בערוץ הראשון, וב"קשת" של הערוץ השני הגישה את "צו בישול", "זמן איכות", ולצד גיל חובב את "מצעד האוכל הישראלי".

אלפרט הופיעה כשחקנית בשנת 2002 בסרט הטלוויזיה "אבא שחור לבן" לצד דן תורן, בשנת 2005 בסדרת הטלוויזיה "חדר מלחמה", שיצר יאיר לפיד, ל"רשת" של הערוץ השני, לצד ליאור אשכנזי ואיילת זורר, ובשנת 2007 בתפקיד אורח בסדרה "להוציא את הכלב" ב"הוט 3".

בנוסף לכתיבה ולהגשה בנושאי אוכל ומסעדנות, אלפרט מייעצת לחברות מזון בנושא פיתוח וניתוח מגמות, מנחה פסטיבלי אוכל ומרצה בנושא.

בשנת 2009 השתתפה אלפרט בתוכנית הטלוויזיה "אחד נגד מאה" והגיעה לשלב המתקדם ביותר שמתמודד הגיע אליו בתוכנית עד אז כאשר נשארה להתמודד מול אדם אחד בלבד, בשלב זה החליטה אלפרט לקחת את כ-130 אלף השקלים שצברה ולא להמשיך להתמודד על מיליון השקלים.

בשנת 2009 הצטרפה אלפרט לעונה השלישית של הסדרה "האלופה" שעלתה בספטמבר.

בנובמבר 2010 הצטרפה אלפרט לתוכנית הריקודים רוקדים עם כוכבים כמתמודדת, ובן זוגה לתחרות היה הרקדן חיים פרשטיין.

ב-2012 ראה אור ספרה "יש מקום בעיר התחתית: יומן אוכל חיפאי".

חיים אישיים
-----------

אלפרט הייתה נשואה לאיש העסקים יעקב ליפשין (בעלה לשעבר של טליה שפירא), ולה שני ילדים. קודם לכן נישאה לשחקן צעיר והייתה במשך כמה שנים בת זוגו של המסעדן שאול אברון.

קישורים חיצוניים
----------------

* הילה אלפרט, ברשת החברתית אינסטגרם
* הילה אלפרט, במיזם "אישים" לתיעוד היצירה הישראלית
* הילה אלפרט, במסד הנתונים הקולנועיים IMDb (באנגלית)
* אורן פרסיקו, לא מלכלכת את הצלחת, באתר העין השביעית, 8 בנובמבר 2009
* דפנה ארד, יש בחיפה חתיכת פרושוטו, באתר הארץ, 30 באוגוסט 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007286135105171
* ISNI: 0000 0004 0208 7082
* LCCN: no2013110248
* VIAF: 297234177
* WorldCat: lccn-no2013110248

 |
**עמוס ברעם** (נולד ב-1937) הוא קצין צה"ל בדימוס בדרגת תת-אלוף, שירת כמפקד בית הספר לתותחנות שדה, ראש מטה פיקוד הצפון, עוזר ראש אג"ם וראש מינהל הסגל. כיהן כמנכ"ל התאחדות הקבלנים.

ביוגרפיה
--------

ברעם גדל בנתניה, למד בבית ספר ביאליק ובתיכון ע"ש טשרניחובסקי והיה בן כיתתו של צבי בר.

התגייס לצה"ל ב-1954 ושירת בחיל התותחנים. במלחמת סיני שימש ממלא מקום מפקד סוללה בגדוד 403. ב-1961 מונה למפקדו הראשון של גדוד 425, גדוד תותחנים מוצנח. ב-1965 מונה לסגן מפקד גדוד 403, במלחמת ששת הימים שירת באוגדה 38 תחת פיקודו של אריאל שרון ושימש סגנו של יעקב עקנין מפקד האגד הארטילרי של האוגדה, וכמפקד מרחב ארטילרי. במלחמת ההתשה שירת כמפקד גדוד 334, גדוד מרגמות כבדות מתנייעות. במלחמת יום הכיפורים היה מפקד בית הספר לתותחנות שדה וארגן על בסיס חניכי ומדריכי בית הספר גדודים שהצטרפו ללחימה. ב-1975 מונה לקצין אג"ם של פיקוד הצפון. ב-1977 נשלח לדרום אפריקה בימי האפרטהייד כנספח צבאי וסייע לנשיא מרה פיליון בארגון הצבא שהגן על עליונות הלבנים כנגד הרוב השחור, לדבריו ללא שום נקיפות מצפון. ב-1979 מונה לראש מטה פיקוד הצפון ובאוקטובר 1981 מונה לעוזר ראש אג"ם. בתפקידן האחרון בשירות הקבע שירת כראש מינהל הסגל, הוא נאלץ לפרוש ב-1984 בעקבות החלטה להעמידו לדין על חריגה מסמכות בנושא קידום בדרגות.

לאחר שחרורו כיהן כנספח מסחרי בסינגפור. בשנים 1989 עד 1997 כיהן כמנכ"ל התאחדות הקבלנים, תקופה שהתאפיינה בגל העלייה מברית המועצות.

הערות שוליים
------------

1. ↑  צבי בר, **כמו צמח בר**, הוצאת משרד הביטחון, עמ' 54
2. ↑  מלחמת ששת הימים, אתר חיל התותחנים ועמותת יד התותחנים
3. ↑  הקרב על דרום לבנון, אתר חיל התותחנים ועמותת יד התותחנים
4. ↑  תא"ל (מיל') אורי מנוס, צוערי קורס קצינים במפקד הבין-דורי, ביטאון תמיד תותחן 56, מאי 2014
5. ↑  אלון ליאל, **צדק שחור: המהפך הדרום־אפריקני**, הוצאת הקיבוץ המאוחד, 1999, עמ' 114
6. ↑  **Sasha Polakow-Suransky, The Unspoken Alliance**, Vintage Books, 2010, עמ' 98-99
7. ↑  ראש מנהל הסגל חרג מסמכות ופורש מצה"ל, מעריב, 8 באוגוסט 1984
8. ↑  אלעזר לוין, ‏עמוס ברעם, מנכ"ל התאחדות הקבלנים הפורש, ימשיך לקבל שכר במשך שנה, באתר גלובס, 18 בדצמבר 1997
**לוכד נחשים** הוא אדם העוסק בלכידת נחשים שהגיעו לסביבה מיושבת, חדרו לתוך חצרות או בתים ובשל כך מהווים איום על התושבים. לכידת נחשים מבוצעת ברשיון הניתן על ידי רשות שמורות הטבע והגנים. 

בישראל הנחשים הם בעלי חיים מוגנים על פי חוק,בהיותם חיית בר וערך טבע מוגן. לכן כל פגיעה בהם לרבות לכידה, הריגה, החזקה בשבי וכיוצא בזה נחשבת עבירה על החוק. הפרעה לנחש חייבת להיעשות באישור מיוחד הנקרא "אישור פגיעה בערך טבע מוגן" הניתן על ידי רשות הטבע והגנים. כל עבירה על חוק זה עלולה לגרור קנסות כבדים ואף עונשי מאסר בפועל.

רשות הטבע והגנים מקיימת קורסים ייעודיים להכשרת לוכדי נחשים נכון לשנת 2023 זמן ההמתנה הוא כשנה וחצי.

אחריותו של לוכד נחשים היא לכידת הנחש תוך פגיעה מינימלית בנחש עצמו, והעברתו ממקום הימצאו הנוכחי בסביבה מיושבת לשחרור בשמורת טבע, שם הנחש יקבל "הזדמנות שנייה". שחרור הנחש נעשה בתיאום של לוכד הנחשים עם פקח שמורות הטבע האזורי.

במקרה ונתקלים בנחש במקום ציבורי, יש לפנות למחלקת התברואה או למוקד החירום ברשות המקומית, שכן נחש במקום ציבורי נמצא תחת אחריותם. אם מדובר בשטח פרטי, יש לפנות ללוכד נחשים מוסמך.

קישורים חיצוניים
----------------

* רשימת לוכדי נחשים בעלי היתר בישראל, באתר רשות הטבע והגנים

הערות שוליים
------------

1. ↑  לוכד נחשים, באתר מוקד לוכדי נחשים
**בנימין טהירוביץ'** (בבוסנית: **Benjamin Tahirović**; נולד ב-3 במרץ 2003 בספגנה שבשוודיה) הוא כדורגלן בוסני יליד שוודיה המשחק בעמדת הקשר בקבוצת אייאקס ובנבחרת בוסניה והרצגובינה.

קריירת מועדונים
---------------

טהירוביץ' גדל במחלקות הנוער של א.י.ק סולנה ודיורשולם. בשנת 2020 חתם בווסאלונדס מהליגה השוודית השלישית, במדיה ערך 27 הופעות ליגה.

ב-1 בפברואר 2021 חתם טהירוביץ' על חוזה לחמש שנים וחצי ברומא מהסרייה א'. ב-13 בנובמבר 2022 ערך את הופעת הבכורה שלו במועדון, בתיקו 1-1 נגד טורינו במסגרת המחזור ה-15 בליגה לעונת 2022/2023.

ב-21 ביוני 2023 חתם טהירוביץ' לחמש שנים באייאקס.

קריירה בינלאומית
----------------

ב-23 במרץ 2023 ערך טהירוביץ' את הופעת הבכורה שלו בנבחרת בוסניה והרצגובינה, בניצחון 3-0 על נבחרת איסלנד במסגרת מוקדמות יורו 2024.

קישורים חיצוניים
----------------

ויקישיתוף מדיה וקבצים בנושא **בנימין טהירוביץ'** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Benjamin Tahirović novi nogometaš Rome, igrat će u mlađim selekcijama באתר Klix, ‏ 1 בפברואר 2021 (בבוסנית)
**טל יניב** (נולד ב-23 בנובמבר 1967 בחיפה) הוא נגן כלי מקלדת ומוזיקאי ישראלי.

ביוגרפיה
--------

יניב נולד בחיפה וגדל בקריית ביאליק. בילדותו למד נגינה בפסנתר. בגיל 16 הצטרף לאריק שחר אייל שכטר ואמיר בן-דוד שהקימו את להקת אבטיפוס.

לאחר שחרורו מהצבא חזר לעסוק במוזיקה והצטרף מחדש ללהקת "אבטיפוס" בהרכב שכלל גם את שרון הולצמן ואיציק הלל. עם הלהקה הוציא יניב את האלבומים "מה החזאי מבין" (1995), "איך עושים מים" (1997) ו״הודעה לנוסעים מחוץ לזמן״ (2015). במקביל, הלחין מוזיקה לסרטים, בהם "האיטלקים באים" של איל חלפון, פרסומות וזמרירים, וניגן עם אמנים נוספים, בהם רונית שחר וגלי עטרי. לאחר פירוק הלהקה בסוף שנת 1997, ניגן בסיבוב ההופעות "מסמרים ונוצות" של מיכה שטרית והשתתף בהלחנת פסקול הסרט "צומת וולקן", במשותף עם חיים רומנו, אמיר בן-דוד, יחיאל "קיטש" אמסלם וקובי רכט. הפסקול זכה בפרס אופיר. בשנת 2000 הפיק מוזיקלית את אלבום הבכורה של אייל שכטר – "פעם אחרונה שאני ככה". ב-2023 הלחין והפיק את המוזיקה למחזה ״אטניגונה״ בתיאטרון תמונע, במשותף עם אייל שכטר.

מאז 2020 יניב יוצר מוזיקה אלקטרונית ואינסטרומטלית תחת שם הבמה Croptal, והוציא שני אלבומים.

במקביל לעיסוק המוזיקלי, עובד יניב בפיתוח תוכנה.

קישורים חיצוניים
----------------

* טל יניב, במיזם "אישים" לתיעוד היצירה הישראלית
* טל יניב, במסד הנתונים הקולנועיים IMDb (באנגלית)
* טל יניב, באתר MusicBrainz (באנגלית)
* טל יניב, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299120105171
* ISNI: 0000 0004 0303 6949
* MusicBrainz: 9e7cbe71-e66c-4461-bd0e-e524e7e1afd9
* VIAF: 299459114
* WorldCat (עם VIAF): 299459114

 |
**קוֹ לַנְטָה** (בתאית: **เกาะลันตา**) הוא אי בים אנדמן ששייך לתאילנד. מבחינה מנהלית האי מתפקד כנפה במחוז קראבי.

היסטוריה
--------

חוקרים הסיקו מממצאים ארכאולוגיים כי האי הוא אחד מהקהילות העתיקות ביותר בתאילנד, אשר קיים כבר מן התקופה הפרהיסטורית.

הקמת הנפה ואכלוס האי החלו בחודש דצמבר 1901, ובשנת 1917 שונה שמו של האי ל**קו לנטה**.

גאוגרפיה
--------

קו לנטה ממוקם בלב ארכיפלג איי החוף בקראבי. האי מסומן כשטח הררי מתון.

חלקו הצפוני של האי ידוע בשם **קו לנטה נוי**. חלקו הדרומי, הגדול יותר, נקרא **קו לנטה יאי**.

בשנת 2012 החלה בניית גשר אשר יקשר בין החלק הצפוני לדרומי, כדי להעלות את רמת התיירות באזור. ההערכה היא שבניית הגשר תסתיים בתחילת שנת 2014.

מסביב לחופי האי שוכנות שוניות אלמוגים. בלב האי נמצא ג'ונגל טרופי עתיק. האי מתאפיין בעיקר בעצי מנגרובים, וחופיו חוליים. האי הוא יעד תיירות פופולרי, בעיקר בגלל שוניות האלמוגים ויערות העד.

נכון לשנת 2005 מונה אוכלוסיית האי 15,233 תושבים. כ-99% מתושבי האי הם מוסלמים.

חלוקה
-----

האי מחולק לחמש נפות, אשר בהן 37 כפרים:


|  |  |  |  |  |  |
| --- | --- | --- | --- | --- | --- |
| מספר | שם הנפה | שם הנפה בתאית | כפרים | מספר התושבים |  |
| 1. | קו לנטה יאי | เกาะลันตาใหญ่ | 8 | 6,720 |  |
| 2. | קו לנטה נוי | เกาะลันตาน้อย | 8 | 5,360 |  |
| 3. | קו קלאנג | เกาะกลาง | 10 | 7,835 |  |
| 4. | קינג יאנג | คลองยาง | 6 | 5,860 |  |
| 5. | סאלאדן | ศาลาด่าน | 5 | 4,725 |  |

קישורים חיצוניים
----------------

ויקישיתוף מדיה וקבצים בנושא **קו לנטה** בוויקישיתוף
**חיה לורברבאום-גלסקי** היא פרופסור לביוכימיה של התא במחלקה לביוכימיה וביולוגיה מולקולרית, המכון למחקר רפואי ישראל-קנדה (אימריק), הפקולטה לרפואה, האוניברסיטה העברית. עד שנת 2020 שימשה כראש המכון למחקר רפואי ישראל-קנדה (אימריק). בנוסף עמדה לורברבאום-גלסקי לאורך השנים בראש וועדות מרכזיות בפקולטה לרפואה, והייתה חברה בוועדות מרכזיות באוניברסיטה. לורברבאום-גלסקי חברה גם בוועדה האקדמית של המרכז לאוטיזם של האוניברסיטה.

נכון לשנת 2021 מכהנת לורברבאום-גלסקי כיועצת נשיא האוניברסיטה העברית להוגנות מגדרית.

תחומי המחקר של לורברבאום-גלסקי כוללים הרג בררני של תאים "חולים" באמצעות חלבונים כימריים; פיתוח מולקולות לתרפיה מכוונת לטיפול במצבי כשל של המערכת החיסונית (סרטן, מחלות אוטואימוניות, אלרגיה); שימוש בחלבונים פרו-אפופטוטיים כמרכיבי הרג חדשניים בחלבונים כימריים ותרפיה אנזימטית על ידי חלבונים כימריים מכוונים כטיפול אפשרי במחלות חסר מטבוליות.

ביוגרפיה
--------

חיה לורברבאום-גלסקי נולדה בפולין ועלתה ארצה בגיל שנה וחצי. היא גדלה בבת-ים, ושירתה בצבא כקצינת קישור.

את לימודים האקדמיים עשתה באוניברסיטה העברית; תואר ראשון בביולוגיה ואז מסלול ישיר לדוקטורט במכון למדעי החיים, הפקולטה למדעי החיים ולמתמטיקה. נושא עבודת הדוקטורט שלה שהוגשה בשנת 1986 היה מטבוליזם של RNA בשליית אשה.
פוסט-דוקטורט עשתה במכונים הלאומיים לבריאות במרילנד, ארצות הברית. אחר כך נקלטה כחוקרת ומרצה בפקולטה לרפואה באוניברסיטה העברית.

בשנת 2012 זכתה בפרס קיי לחדשנות של הרשות למחקר ופיתוח באוניברסיטה העברית על פיתוח טיפול במחלות מטבוליות מיטוכונדריאליות באמצעות תחליף חלבון, מוכוון למיקומו התוך-תאי הטבעי.

ביוזמתה של חיה לורברבאום-גלסקי קיימה האוניברסיטה בחורף 2021 כנס ראשון לציון יום הנשים הבינלאומי במדע, לדיון בסוגיות ייחודיות להתמודדות של נשים בעולם האינטנסיבי של האקדמיה והמחקר. השוויון המגדרי הוצב כיעד מרכזי באוניברסיטה, הן מטעמים של צדק והוגנות והן מטעמים של קידום המצוינות האקדמית.

חיים אישיים
-----------

לורברבאום-גלסקי נשואה, אמא לבת ובן.

קישורים חיצוניים
----------------

ויקישיתוף מדיה וקבצים בנושא **חיה לורברבאום-גלסקי** בוויקישיתוף
* פרופ' חיה לורברבאום-גלסקי, למה חשוב לציין את היום הבינלאומי לנשים במדע? / דעה, באתר ynet, 11 בפברואר 2021

הערות שוליים
------------

1. ↑  באתר המרכז לאוטיזם
2. ↑  הדף של חיה לורברבאום-גלסקי באתר הסגל של האוניברסיטה העברית
3. ↑  תחומי ההנחיה של לורברבאום-גלסקי של עבודות מחקר בביוטכנולוגיה
4. ↑  ספר הדוקטורט באתר הספרייה הלאומית
5. ↑  כלת פרס קיי
6. ↑  ynet, חדשות האקדמיה: מביעים הערכה לחוקרות באקדמיה, באתר ynet, 10 בפברואר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307908405171
* BIBSYS: 2089696
* ISNI: 0000 0004 3487 9914
* LCCN: n2002136055
* ORCID: 0000-0002-2174-4346
* SUDOC: 068649835
* VIAF: 190575472
* WorldCat: lccn-n2002136055

 |
פירוש נוסף ערך זה עוסק בספר מ-2002. אם התכוונתם לסרט מ-2005 המבוסס על הספר, ראו הכל מואר (סרט).

**הכול מואר** (באנגלית: **Everything Is Illuminated**) הוא הרומן הראשון של הסופר האמריקני ג'ונתן ספרן פויר, שיצא לאור בשנת 2002 וזכה לביקורות מהללות, תורגם לשפות רבות והפך לרב-מכר עולמי.

הספר הבדיוני מספר על ביקורו, שאכן היה במציאות, של הסופר בעיירה טרוכנברוד (בספר נקראת "תרחימברוד"), שבה התגורר סבו לפני שהיגר מעבר לים. העיירה הייתה חלק מפולין, ונמצאת כעת באוקראינה. הסופר מחפש את האישה המסתורית שהצילה את הסב בתקופת השואה, ומתאר את פגישתו של הסופר עם מארחיו האוקראינים. תוך כדי כך חוזר שנים אחורנית ומתאר את ההווי הססגוני של אותה עיירה יהודית קטנה שנחרבה כליל.

הספר, בתרגום לעברית של אסף גברון, יצא לאור בהוצאת זמורה ביתן.

בשנת 2005 הופק בעקבות הספר הסרט "הכול מואר" בכיכובו של אלייז'ה ווד. כמו הספר, גם הסרט זכה להצלחה גדולה ברחבי העולם.

ראו גם
------

* "קרוב להפליא ורועש להחריד" - הרומן השני של פוייר.
* "הכול מואר" - סרט הקולנוע.
* אלון נוימן, נבחרי הסיפור: הכוכבים בוחרים ספרים, nrg‏, 7 ביוני 2010

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **הכול מואר** |

* שירי לב-ארי, משפחות יהודיות לפעמים סובלות מעודף אהבה, באתר הארץ, 9 במאי 2008
* הספר "הכול מואר", באתר "סימניה"
* הכול מואר, באתר OCLC (באנגלית)
כפתור שוקולד בודד של M&M's עם סרגל מסומן במילימטרים המראה את השכבות של מעטפת הממתקים הקשה.
**ציפוי בסוכר** (באנגלית: Sugar panning), או פשוט panning, היא שיטה להוספת קליפה על בסיס סוכר לממתקים או אגוזים.

מאפיינים 

מוצרים פופולריים שמשתמשים בתהליך זה בייצור שלהם כוללים דרג'ה, כפתורי שוקולד, גובסטופרים (הידועים גם כ"שוברי לסתות" בארצות הברית ובקנדה, הם סוג של ממתקים קשים), קונפייטו (ממתק סוכר יפני) וסוכריות ג'לי. בסוכריות ג'לי משתמשים בציפוי רך בעוד שהסוגים האחרים הם דוגמאות לציפוי (panning) סוכר קשה. התהליך הומצא בתחילה בצרפת של המאה ה-17 לייצור שקדי ירדן (דרז'ה).

השיטה
-----

 "מחבת" דרג'ה
אותו תהליך משמש לציפוי קשה ולרך, אך משתמשים במרכיבים ובמהירות שונים עבור כל אחד מהם. נעשה שימוש במכונה המכונה "מחבת דרג'ה", מחבת כדורית או סגלגלה המותקנת על עמוד מסתובב זוויתי. המחבת פתוחה לאוויר כדי לאפשר להוסיף מרכיבים ולייבש את הסירופ. שמים בתבנית הדרג'ה את החומרים לציפוי ומוסיפים סירופ. כשהמחבת מסובבת, הסירופ מתפזר באופן שווה על החומרים נשוא הציפוי, ומתייבש כשכבה. שכבות מצופות רכות יכולות להיות עבות למדי ואינן שומרות היטב על צורת ההחומר המצופה (נניח שקדים). לייבוש שכבות של הציפוי הקשה לוקח יותר זמן ויכולות להיות דקות עד כדי 10-14 מיקרומטר.

ניתן להשתמש בסוגים רבים של חומרים שרוצים לצפות בסוכר, אך הם חייבים להיות חזקים מספיק כדי לא להישבר במהלך סיבוב מחבת הדרז'ה. יש לייבש ולאטום אגוזים, כמו גומי ערבי וקמח, כדי למנוע משמנים לברוח ולשנות את צבע קליפת הממתקים. סוגי חומרים אחרים עשויים להיות מצופים מראש לאיטום או כדי לשפר את הדבקת הסירופ לחומר המצופה. מסטיק קשה לצפות בסוכר בשיטה זו ללא טיפול מוקדם.

חומרים
------

ציפוי סוכר רך משתמש בסירופ שלא יתגבש, כמו גלוקוז. כדי לסייע בייבוש, מוסיפים אבקת סוכר או סוכר דק במהלך העיבוד.

לקריאה נוספת
------------

* אנרובר - מכונה שמצפה ממתקים בשוקולד בדרך כלל

הערות שוליים
------------

1. 1 2 3 4  E. B. Jackson (במאי 1999). *Sugar Confectionery Manufacture* (2nd ed.). Springer. ISBN 978-0-8342-1297-8. `{{cite book}}`:  (עזרה)
**צה"מ ספירפיש** הייתה צוללת מחלקה שנייה מסדרת S שנבנתה במהלך שנות ה-30 עבור הצי המלכותי. היא הושלמה בשנת 1936, והשתתפה במלחמת העולם השנייה. הצוללת הייתה אחת מ-12 הצוללות שנקראו בשיר "Twelve Little S-Boats". עד כה היא הייתה הספינה היחידה של הצי המלכותי שנקראה ספירפיש.

תכנון ותיאור
------------

המחלקה השנייה של צוללות מסדרת S תוכננה כגרסאות משופרות ומוגדלות מעט של הצוללות המוקדמות יותר של הסדרה ונועדו לפעול בים הצפוני והבלטי. אורך הצוללות היה 208 רגל 8 אינץ' (63.6 מטרים) בסך הכל, רוחב של 24 רגל (7.3 מטרים) ושוקע ממוצע של 11 רגל 10 אינץ' (3.6 מטרים). הדחק הצוללת היה 768 טונות ארוכות (780 טונות) על פני השטח ו-960 טונות ארוכות (980 טונות) בצלילה. לצוללות מסדרה S היו צוות של 40 קצינים ומלחים. היה להם עומק צלילה של 300 רגל (91.4 מטרים).

להפלגה על פני המים, הצוללות הונעו על ידי שני מנועי דיזל 775 כוחות סוס (578 קילוואט), כאשר כל אחד מניע ציר מדחף אחד. בעת הצלילה כל מדחף הונע על ידי מנוע חשמלי 650 כוחות סוס (485 קילוואט). הם יכלו להגיע ל-13.75 קשרים (25.47 קמ"ש) על פני השטח ו-10 קשרים (19 קמ"ש) מתחת למים. על פני השטח, לצוללות המחלקה השנייה היה טווח של 6,000 מיילים ימיים (11,000 ק"מ) במהירות של 10 קשרים (19 קמ"ש) ואילו בצלילה היה להן טווח של 64 מיילים ימיים (119 ק"מ) במהירות של 2 קשרים (3.7 קמ"ש).

הצוללות מסדרה S היו חמושות בשישה צינורות טורפדו בקוטר 21 אינץ' (533 מ"מ) בחרטום. הם נשאו שש טורפדות לטעינה מחדש בסך הכל תריסר טורפדות. הם גם היו חמושים בתותח סיפון 3 אינץ' (76 מ"מ).

בנייה וקריירה
-------------

הצוללת הוזמנה ב-18 בפברואר 1935, הונחה ב-23 במאי 1935 במספנת קאמל לירד בבירקנהד והושקה ב-21 באפריל 1936. הצוללת הושלמה ב-11 בדצמבר 1936.

הקריירה שלה בתקופת המלחמה החלה בצורה לא טובה, כאשר ב-24 בספטמבר 1939, היא נפגעה קשות מספינות מלחמה גרמניות ליד הורנס ריף. היא הצליחה להימלט למרות שלא הצליחה לצלול. משימת חילוץ בוצעה על ידי כוח האמבר הבריטי וצי הבית, כולל נושאת המטוסים אה"מ ארק רויאל, ואוניית המערכה אה"מ נלסון, שביצעו את תפקיד הליווי בזמן שנעשו ניסיונות חיפוש והצלה. הצי הותקף על ידי מפציצי יונקרס Ju 88 של ה-Campfgeschwader 30 של הלופטוואפה, ופצצה גרמה נזק קל לסיירת המערכה אה"מ הוד. ספירפיש הוכנסה בבטחה לרוזית' ב-26 בספטמבר, והתיקונים הושלמו בתחילת מרץ 1940.

 ליצו בנמל קיל לאחר שטורפדה על ידי ספירפיש בדרכה חזרה מנורווגיה
פעולה בולטת נוספת התרחשה ב-11 באפריל 1940, בזמן שסיירה בקטגט, בפיקודו של לוטננט קומנדר ג'ון היי פורבס, היא טרפדה ופגעה בסיירת הכבדה הגרמנית ליצו, והוציאה אותה מכלל פעולה במשך יותר משנה. באותה עת דווח שהיא הטביעה את אוניית האחות, אדמירל שר. מאוחר יותר באותה שנה, ב-20 במאי, היא הטביעה שתי ספינות דיג דניות *S.130* ו-*S.175* עם ירי בים הצפוני.

ספירפיש הפליגה מרוזית' ב-31 ביולי 1940, עדיין בפיקודו של "ג'וק" פורבס, כדי לפטרל מול החוף הנורווגי. ב-1 באוגוסט היא נצפתה על פני השטח על ידי הצוללת הגרמנית U-34 בפיקודו של וילהלם רולמן שתקפה והטביעה אותה, כ-180 מיל (290 קילומטרים) מערב-דרום-מערב לסטוונגר. היה רק ניצול אחד, איש הים הכשיר ויליאם פסטר, שנלקח על U-34 כשבוי מלחמה.

הערות שוליים
------------

1. ↑  HMS Spearfish (N 69) of the Royal Navy
ד"ר **אברהם אדולף זָלְץ** (נכתב גם **זאלץ**; **Abraham Adolph Salt**;‏ פברואר 1864 – 3 בפברואר 1941) היה עורך דין, מראשוני התנועה הציונית וחובבי ציון, וממנהיגי ציוני גליציה. שימש ציר מטעם הרוויזיוניסטים בקונגרס הציוני העולמי הראשון בו נבחר לסגן נשיא שני, אחרי תיאודור הרצל ומכס נורדאו.

קורות חיים
----------

זלץ נולד ב-1864 בעיר טרנוב שבגליציה, אז תחת שלטון האימפריה האוסטרו-הונגרית, בן לאהרן. בשנת 1887 סיים לימודי משפטים באוניברסיטת וינה, בתואר דוקטור למשפטים, ולאחר מכן עבד כעורך דין בעיר הולדתו. כתב מאמרים והיה שותף, יחד עם אברהם קורקיס, לייסודו של השבועון הציוני בשפה הפולנית *Przyszłość* ("פּשישלוֹשץ'", 'עתיד').

משנת 1884, בעת לימודיו בווינה, היה פעיל באגודת הסטודנטים "קדימה". ב-1897 נשלח כציר לקונגרס הציוני העולמי הראשון בבזל, ונבחר כחבר הוועד הפועל הציוני.

זלץ תמך בהתיישבות יהודית בארץ ישראל וקיבל סיוע מהרב של צ'ורטקוב בהפצת רעיונותיו ותוכניתו להתיישבות. הוא כיהן כסגן נשיא האגודה "אהבת ציון" שנוסדה בטרנוב בשנת 1891 ותמך בנתן בירנבוים בעבודת ההכנה להקמת "אגודת ציון".

ב-3–5 בספטמבר 1893 נכח לצד מרדכי אהרנפרייז, וילי במבוס, צבי בלקובסקי, ראובן בריינין ונתן בירנבוים, בוועידה מקדימה שהתקיימה בדירתו של בירנבוים בסמטת מיסבאך 12 בווינה, שנועדה להיות בסיס לכינוס קונגרס ציוני כללי בברלין (ואשר, בהיעדר תמיכה נוספת, כשלה). בנוסף, כיהן כיושב-ראש הראשון של המפלגה הלאומית היהודית של גליציה.

בשנת 1899 היה אחד משני המקימים של ההתיישבות מחניים בגליל ולשם כך השיג בחשאי את הסכמת הרצל (בשנת 1897 רכש בפריז 10 אלף דונם של אדמה מאדמונד רוטשילד בלי התייעצות מוקדמת, וכנגד עמדת הקונגרס).

זלץ השתתף באחד עשר הקונגרסים הציוניים הראשונים, ובקונגרס השמיני, שהתקיים באוגוסט 1907 בהאג, נבחר לוועד הפועל. בנוסף, הוא רץ לפרלמנט הפולני ללא הצלחה בשנים 1907 ו-1911.

בשנת 1934 הוציא ספר זיכרונות על פועלו הציוני בטרנוב מהשנים 1884–1914 לכבוד חגיגות היובל לתנועה הציונית בטרנוב.

זלץ נפטר בראשית שנת 1941 בטרנוב, בן 77 במותו. מקום קבורתו לא נודע. גטו טרנוב הוקם על ידי הנאצים במרץ אותה שנה וככל הנראה הוא נרצח בעת הקמת הגטו והעברת היהודים אליו.

לקריאה נוספת
------------

* "חלקה של עיר טרנוב בציונות גליציה", חיפה: הוצאת י' פגי, תשכ"א (על אברהם זלץ וזאב ברקלהמר, מראשוני ציוני גליציה, תדפיס מתוך: ישראל כהן ודב סדן (עורכים), **פרקי גליציה: ספר זיכרון לד"ר אברהם זילברשיין**, תל אביב: עם עובד, תשי"ז).
* נתן מיכאל גלבר, **תולדות התנועה הציונית בגליציה: 1875–1918**, ירושלים: ר' מס, 1958.
* זאב ענר (עורך), **סיפורי מושבות: סיפורן של חמישים ושתיים המושבות בא"י: מחניים מושבה קצרת ימים**, תל אביב: משרד הביטחון – ההוצאה לאור, 1996, עמ' 131–135.

קישורים חיצוניים
----------------

* אברהם זלץ, בספרייה היהודית המקוונת (באנגלית)
* אברהם זלץ, באתר מוזיאון טרנוב (בפולנית)
* . בחוץ לארצנו, המליץ, 23 בספטמבר 1897
* . השבוע: קניית חלקת אדמה למושבה גליצית, המגיד, 16 בספטמבר 1897

* "Dr. Salz, Polish Zionist Leader Dead." Jewish Telegraphic Agency 4 Mar 1941, באתר JTA (באנגלית)

הערות שוליים
------------

1. ↑  **50 יאָר ציוניזם**; ארויסגעגעבן אונטער דער ראדאָקציע פון אברהם כאָמעט דורך דער ציוניסטישער אָרגאניזאציע אין טארנע, 1934. (ביידיש)
2. ↑  פרטי בית הקברות בטרנוב, באתר מוזיאון טרנוב, עמ' 28. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0300 7734
* VIAF: 299289298
* WorldCat: viaf-299289298

 |
**קובאן** (**Cobán**) היא עיר במרכז גואטמלה, בירת מחוז אלטה וראפאס, כ-90 קילומטרים מצפון מזרח לגואטמלה סיטי. בשנת 2014 התגוררו בה כ-250,000 תושבים, וכ-8,000 תושבים נוספים חיו בכפרים שבתחום השיפוט שלה.

היסטוריה
--------

העיר הוקמה על ידי נזירים דומיניקנים ב-1543, והמלך קרל החמישי העניק לה מעמד של העיר. שמה של העיר נגזר מהמילה קוב אן (Cob An) בשפת הק'אקצ'י, שפירושה "מקום מעורפל". ב-1599 הוקמה בעיר בישופות. סביב העיר התפתחו גידולי קפה, שתרמו לשגשוגה. ב-1895 נחנכה מסילת ברזל שחיברה בין העיר לבין אגם איסבאל, לשם שינוע התוצרת. מסילת הברזל פעלה עד 1963. 

גידולי הקפה משכו גם מהגרים גרמנים רבים לעיר, וב-1930 מנתה הקהילה הגרמנית כ-2,000 תושבים. ב-1941 החליט נשיא גואטמלה חורחה אוביקו לגרש את התושבים הגרמנים. הסיבה הרשמית הייתה תמיכתה של גואטמלה בארצות הברית במלחמת העולם השנייה, והכרזת המלחמה שלה על גרמניה הנאצית בעקבות המתקפה על פרל הארבור (הכרזה שלא הייתה לה נפקות מעשית). עם זאת, יש הסבורים שאוביקו ניצל את המאורעות כדי להשתלט על נכסי הגרמנים וקרקעותיהם באזור. חלק מהגרמנים הועברו למחנות מעצר בטקסס, והועברו לגרמניה במסגרת עסקת חילופי שבויים.

תרבות
-----

מדי חודש יולי מצוין בקובאן "החג הילידי הלאומי של גואטמלה" (La Fiesta Nacional Indígena de Guatemala), פסטיבל פולקלור הכולל תחרות יופי לבחירת מלכת היופי הילידית של גואטמלה. 

בעיר פועל מועדון כדורגל אחד, קובאן אימפריאל, שזכה באליפות המדינה בשנת 2004.

ערים תאומות
-----------

* ארצות הבריתארצות הברית ברמינגהאם, אלבמה, ארצות הברית

קישורים חיצוניים
----------------

ויקישיתוף מדיה וקבצים בנושא **קובאן** בוויקישיתוף
* 

* אתר האינטרנט הרשמי של קובאן
* אתר העירייה (בספרדית)
* קובאן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007561912105171
* GND: 10020416-8
* LCCN: n80138132
* VIAF: 154772564
* WorldCat: lccn-n80138132

 |
**עודד אברמסקי** (נולד ב-1 בנובמבר 1940 בירושלים) הוא נוירולוג ישראלי. במשך 18 שנים כיהן כראש המחלקה הנוירולוגית בהדסה עין כרם, פרופסור ובעבר דיקן הפקולטה לרפואה באוניברסיטה העברית. חבר האקדמיה הישראלית למדעים.

אברמסקי הוא חוקר מוביל בתחום הנוירואימונולוגיה, תחום רפואה הקושר בין מערכת החיסון ומערכת העצבים. שימש כמדען הראשי של משרד הבריאות ויו"ר המועצה הלאומית למחקר ולפיתוח.

ביוגרפיה
--------

נולד בירושלים בשנת 1940 למינה ופרופ' שמואל אברמסקי. ב-1958 סיים לימודים במגמה ההומניסטית-יהודית בתיכון ליד האוניברסיטה. בשנת 1969 סיים לימודי רפואה באוניברסיטה העברית והדסה. הוא התמחה בנוירולוגיה בביה"ח האוניברסיטאי הדסה עין כרם (1973-1969) והשתלם בנוירואימונולוגיה במחלקה לאימונולוגיה כימית במכון ויצמן למדע (1974-1973) ובמחלקה הנוירולוגית באוניברסיטת פנסילבניה (1978-1976).

במסגרת שירותו הצבאי במילואים שימש קצין רפואה אוגדתי בדרגת סגן-אלוף במלחמת לבנון הראשונה. בהמשך שימש משנה לראש המחקר והפיתוח במפא"ת ומפקד פרויקט "אדם בקרב" בדרגת אלוף-משנה.

אברמסקי ערך מחקרים חשובים בתחום המחקר והטיפול במחלות אוטואימוניות של מערכת העצבים. בהם במחלת מיאסתניה גרביס (MG) ביחד עם פרופ' שרה פוקס, וכן מחקר על ההשפעות של היריון במחלות אוטואימוניות כגון טרשת נפוצה ודלקת מפרקים, יחד עם פרופ' תלמה ברנר.

אברמסקי נבחר כנשיא כבוד של החברה הישראלית לנוירואימונולוגיה. הוא חבר כבוד בחברה האמריקאית לנוירולוגיה (ANA), חבר חוץ במכון האמריקאי לרפואה (IOM) של האקדמיה הלאומית למדעים בארצות הברית ועמית כבוד בקולג' המלכותי לרופאים בבריטניה.

בשנת 2007 התקיים בהדסה כינוס בינלאומי להבעת הערכה לפועלו, בכינוס הודיעה חברת ביוג'ן כי היא מקימה את הקתדרה ע"ש פרופ' אברמסקי בהדסה.

בספטמבר 2007 מונה לתפקיד יושב ראש המולמו"פ ממנו התפטר ביוני 2010, במחאה על חוסר הנכונות להסדיר מעמד עצמאי לוועדה.

בשנת 2009 נבחר כחבר באקדמיה הלאומית הישראלית למדעים.

אברמסקי פרסם ארבעה ספרים ולמעלה מ-300 פרסומים מחקריים.

משפחתו
------

בשנת 1960 נישא אברמסקי להניה קליגמן, פסלת. נפטרה ב-31 בדצמבר 2009, ביום הולדתה השבעים. לשניים ארבעה ילדים.

קישורים חיצוניים
----------------

ויקישיתוף מדיה וקבצים בנושא **עודד אברמסקי** בוויקישיתוף
* כרטיס אישי וקורות חיים, באתר האקדמיה הישראלית למדעים

הערות שוליים
------------

1. ↑  מירב אנקורי, ‏פרופ' עודד אברמסקי, יו"ר המולמו"פ, התפטר מתפקידו, באתר גלובס, 8 ביוני 2010
2. ↑  אורה קורן‏, התפטר יו"ר המועצה הלאומית למחקר ופיתוח פרופסור עודד אברמסקי, באתר וואלה!‏, 8 ביוני 2010
3. ↑  שירות הידען, ‏פרופ' עודד אברמסקי התפטר מתפקידו כיו"ר המולמו"פ, באתר "הידען", 9 ביוני 2010
4. ↑  הפרופסורים עודד אברמסקי, יוסף לויה ואברהם ניצן מצטרפים כחברים חדשים לאקדמיה למדעים, באתר "הידען", 15 בדצמבר 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309082705171
* CiNii: DA10419182
* ISNI: 0000 0000 3590 617X
* LCCN: n94017617
* NKC: ola2003209045
* NTA: 274066386
* VIAF: 45988339
* WorldCat: lccn-n94017617

 |
**הרב עזרא עבאדי שעיו** (ה'תר"ל, 1870 - ד' בשבט ה'תרצ"ט, 24 בינואר 1939) היה רב, פוסק הלכה ואב בית הדין הגדול בארם צובא.

ביוגרפיה
--------

נולד בחלב בשנת ה'תר"ל - 1870, לחכם יוסף שעיו ולאמו מזל.

למד אצל רבי יעקב אלפייה ואצל רבי אברהם ענתיבי, ובהמשך אצל הרב ישעיה דיין והרב ניסים לופס.

בשנת ה'תרנ"ה נישא לפרידה, בתו של מורו ורבו רבי ישעיה דיין, ומכך נבע כינוי 'שעיו', דהיינו 'חתנו של ישעיה'.

בחלוף השנים גאונותו התפרסמה ברחבי ארם צובא לצד בקיאותו בנגלה ובנסתר, ובשנת ה'תרנ"ח התמנה לאב בית הדין הגדול בחלב, לצד רבי משה עזרא מזרחי ורבי עזרא חמוי חבאז, שהיו מבוגרים ממנו.

זכה להעמיד תלמידים רבים שלמדו ממנו את שיטת "העיון החלבי" - שיטת לימוד תלמוד בעיון עמוק בפשט הסוגיה, ודיוק בטקסט התלמודי עם התמקדות ברש"י ובתוספות ופחות בפלפול.

הרב עזרא עבאדי-שעיו נקרא בארם-צובה "רב רבנן". זהו כינוי לרב של חכמים, היות שכמעט כל חכמי ארם-צובה באותו הדור למדו תורה מפיו.

בשנת ה'תרס"ט - 1908 נפטרה אשתו, והוא נישא בשנית ללאה חוסני.

בשנת ה'תרצ"ה - 1935 עלה לארץ ישראל עם כמה עשרות משפחות נוספות מחלב, וקבע את מקומו בשכונת הבוכרים בירושלים.

נפטר בד' בשבט ה'תרצ"ט - 24 בינואר 1939, ונטמן בהר הזיתים.

שנה לאחר מכן, בכ"ו באדר א' ת"ש - שנת 1940 נפטר בנו משה שעיו, ונטמן אף הוא בהר הזיתים בסמוך לאביו. 

בנו האחר הוא רבי ניסים שעיו ממקובלי יישבת פורת יוסף, ונכדו הוא רבי עזרא שעיו - מראשי ישיבת פורת יוסף.

בשנת תשכ"ב 1972 יצאו לאור כתביו על ידי בנו הרב יוסף, בספר "שערי עזרא", ויצא לאור שוב בשנת תשס"ב על ידי נינו רחמים שעיו.

### מתלמידיו

* רבי סלים זעפראני - ראש ישיבת דגל תורה וממצילי כתר ארם צובא
* רבי משה טוויל - רב הקהילה היהודית בחלב
* רבי שאול מטלוב עבאדי - ראש רבני הקהילה החלבית בברוקלין

קישורים חיצוניים
----------------

ויקישיתוף מדיה וקבצים בנושא **עזרא עבאדי-שעיו** בוויקישיתוף
* עזרא עבאדי-שעיו, באתר "החכם היומי"

הערות שוליים
------------

1. ↑  השם 'שעיו' הוא תוספת מאוחרת.
2. 1 2 3  הרב בן ציון מוצפי, דרשה לזכרו של הרב עזרא שעיו, באתר דורשי ציון
3. 1 2  חכם עזרא עבאדי שעיו, באתר החכם היומי
4. ↑  ספר שערי עזרא, באתר הספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007590691005171
* LCCN: n2018053872
* VIAF: 32145304382978570935
* WorldCat: lccn-n2018053872

 |
**שוק רמלה לוד** הוא שוק מזון וביגוד ישראלי, שהתקיים תחילה ברמלה ולוד ובהמשך הפך לשוק הנודד גם במספר מקומות נוספים ברחבי ישראל. בין השאר השוק מתארח למשך יום בשבוע בעין המפרץ, בירושלים (ליד תחנת הרכבת מלחה), באזור התעשייה של עמק חפר, בחדרה ועוד. השוק פעל מספר פעמים בעבר ללא רישיון קבוע בחלק מהמקומות, או נתקל בהתנגדות גורמים מקומיים, ולכן עבר לאורך השנים בין אתרים שונים (למשל ממתחם "ביג" בקריית אתא לעין המפרץ, ומתחנת האוטובוסים המרכזית "אגד" בפרדס חנה אל אזור התעשייה עמק חפר).

לעיתים מאמצים שווקים נודדים ברחבי הארץ את הכינוי "שוק רמלה לוד" לשווקיהם, אף כי אינם במקור משוק זה. ב-2006 פסק בית המשפט המחוזי בחיפה כי השם "שוק רמלה לוד" אינו בחזקת קניין רוחני, ולכן לכל אחד ניתנת הזכות להשתמש בו.

קישורים חיצוניים
----------------

* מנחם הורוביץ, ‏שווה בדיקה: שוק רמלה-לוד, באתר ‏מאקו‏, 2 במאי 2010
* דפנה אנקור, שוק רמלה לוד החל לפעול במתחם תחנת הרכבת במלחה, 6 במאי 2008, באתר "מקומונט ירושלים"
* שוק רמלה לוד עבר לאזור התעשייה עמק חפר, 20 בדצמבר 2008, באתר "מגזין המושבות"

הערות שוליים
------------

1. ↑  מערכת מגדלור ניוז, התגעגעתם? שוק רמלה-לוד מגיע למתחם מול החוף וילג' בחדרה, באתר מגדלור ניוז, ‏2021-07-26
2. ↑  ביהמ"ש דחה בקשה לאסור שימוש בשם "שוק רמלה-לוד המקורי", באתר גלובס, 4 באפריל 2006
**ג'ון האולנד** (3 בפברואר 1873 – 20 ביוני 1926) היה רופא ילדים אמריקאי. במשך רוב הקריירה שלו הוא עבד בבית החולים ג'ונס הופקינס, שם הקים את מחלקת הילדים הראשונה שפועלת ללא הפסקה בארצות הברית. פרס ג'ון האולנד, הפרס הנחשב ביותר שניתן על ידי האגודה האמריקאית לרפואת ילדים, נקרא על שמו.

ביוגרפיה
--------

האולנד נולד בניו יורק, ארצות הברית, ב-3 בפברואר 1873. המשפחה שלו במקור מניו אינגלנד. הוא צאצא של ג'ון האולנד (1592–1673), שהיה מנוסעי האוניה מייפלאואר וממיסדי מושבת פלימות'.

האולנד למד באקדמיית פיליפס אקסטר, שם היה תלמיד וספורטאי מצטיין. לאחר שסיים את לימודיו באקדמיה התחיל האולנד ללמוד באוניברסיטת ייל, שם היה חותר, שיחק טניס והיה חבר באגודה הסודית גולגולת ועצמות. הוא קיבל את התואר הראשון באמנויות מאוניברסיטת ייל ב-1894 ועבר ללמוד רפואה בבית הספר לרפואה של אוניברסיטת ניו יורק, הוא סיים את לימודיו ב-1897. הוא קיבל תואר נוסף ברפואה מאוניברסיטת קורנל ב-1899.

קריירה
------

האולנד התמחה בבית החולים הפרסביטריאני בניו יורק בשנים 1899–1900. הוא גם עבד בבית החולים ניו יורק פאונדלינג, שם הושפע מרופא הילדים לותר אמט הולט. לאחר מכן שהה שנתיים בלימודים באירופה, בווינה ובברלין, ועם שובו לניו יורק הצטרף למרפאת ילדים, במהלך תקופה זו גם לימד בבית החולים הפרסביטריאני. בשנת 1910, הוא עבר למיזורי, שם מונה ליושב ראש המחלקה לרפואת ילדים באוניברסיטת וושינגטון בסנט לואיס. כהונתו שם הייתה קצרה, ובשנת 1911 הוא עבר לבולטימור כדי לעמוד בראש בית הארי ליין לילדים נכים בבית החולים ג'ונס הופקינס. הוא נשאר יושב הראש במחלקה לרפואת ילדים בג'ונס הופקינס עד מותו ב-1926.

בג'ונס הופקינס, האולנד הקים את מחלקת הילדים הראשונה בארצות הברית שפועלת ללא הפסקה, ואת המחלקה האקדמית המלאה הראשונה לרפואת ילדים בעולם. במחלקה שלו כל חברי הסגל עבדו במשרה מלאה והיו צריכים להקדיש לפחות מחצית מזמנם למחקר. האולנד פרסם מחקרים על רככת, טטניות ושלשולים. הוא וויליאם מקים מריוט הוכיחו שחמצת שוקרית במחלות עם שלשול נגרמת מהפרשת ביקרבונט בצואה, ולא מרעלן, ובמחקר עם אדוארדס א' פארק הם הראו שטטניה נגרמת על ידי בססת והיפוקלצמיה.

מוות ומורשת
-----------

האולנד מת בשנת 1926 משחמת. בשנת 1951, האגודה האמריקאית לרפואת ילדים יצרה את פרס ג'ון האולנד, שהוא הפרס הנחשב ביותר שניתן על ידי האגודה "על שירות מכובד לרפואת ילדים".

קישורים חיצוניים
----------------

ויקישיתוף מדיה וקבצים בנושא **ג'ון האולנד** בוויקישיתוף

הערות שוליים
------------

1. 1 2 3 4 5 6 7 8  Chesney, Russell W (2003). "Who Was John Howland and Why Was an Award Named After Him 50 Years Ago?". *Pediatric Research*. **53** (3): 523–525. doi:10.1203/01.PDR.0000052080.78446.91. PMID 12595606.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007345730605171
* LCCN: n2012187663
* NKC: nlk20040154145
* NLG: 248800
* NTA: 134039319
* VIAF: 230546150
* WorldCat: lccn-n2012187663

 |
**שחמט 360** הוא גרסה של משחק השחמט. הגרסה הזו משלבת משחק בלוח עגול (ומכאן נגזר השם - 360), משחק בשלושה שחקנים, וצורת משחק מיוחדת ושונה. הגרסה הומצאה במקור בשם Three Man chess, ושוכללה עם חוקים וכללים חדשים. המשחק משוחק עם כלים בצבע לבן, שחור, וצבע אמצעי (לרוב אפור או צבע קרמי כגון כתום או בז').

תזוזת הכלים
-----------

תזוזת הצריח בשחמט 360
תזוזת הרץ בשחמט 360
השרטוט מתאר את תזוזת הפרש
תזוזת המלכה בשחמט 360
חוקי תנועת הכלים דומים לאלו של השחמט הרגיל, אך מכיוון שהלוח הוא מעגל ולא ריבוע, תנועת הכלים משתנה.

* צריח - הצריח יכול לנוע בקווים ישרים לכיוון המרכז, ובמעגלים סביבו.
* רץ - הרץ נע באלכסונים, אך בלוח העגול של שחמט 360 הרץ יכול לזוז באלכסון ולחזור למקומו הנוכחי, בעזרת שימוש בעיגול המרכזי.
* פרש - הפרש נע באופן זהה לשחמט רגיל ואין באפשרותו לקפוץ לחצי השני של הלוח דרך העיגול המרכזי.
* מלכה - המלכה, כמו בשחמט רגיל, משלבת את תנועת הצריח והרץ. היא יכולה לכסות בגרסת שחמט 360 משבצות רבות ונועד לה תפקיד עיקרי במשחק.
* מלך - המלך נע בדיוק כמו המלך במשחק הרגיל.

חוקים מיוחדים
-------------

### הגנת גדר

בין הצריחים של שני השחקנים ישנה הגנת גדר. חוץ מלפרש, אין לעבור עם כלי מסוים מעל לגדר. 
חוק זה מסייע במניעת לקיחת הצריח של היריב ומניעת הצרחות כבר בתור הראשון.

### הכאה דרך הילוכו

אם החייל שליד הקצוות של המגרש "שלך" הולך שניים קדימה, החייל החיצוני שלך יכול לקחת אותו במשבצת הראשונה אחרי קו ההתחלה שלו.

### מט

לאחר מתן מט, מקבל המט יכול להמשיך ולשחק עד אשר השחקן המאיים יכה את המלך. לאחר הכאת המלך אין השחקן יכול להזיז את כליו. אך כל עוד לא ניטל המלך, השחקן ממשיך במשחק. לאחר ששחקן אחד הפסיד, נותרו השניים האחרים לשחק עד שאחד מהם יקבל מט.

רישום מהלכים
------------

### כלים

* K מלך
* Q מלכה
* B רץ
* R צריח
* N פרש
* לרגלי אין אות מיוחדת, אלא הוא מסומן בעזרת העמודה בה הוא נמצא.

### משבצות

בלוח שחמט 360 יוצאת מן המעגל 24 רצועות, שבכל אחת מהן ישנן 6 משבצות. הרצועות ממוספרות מA ועד X, כאשר ב-A נמצא הצריח השמאלי הלבן. המעגל החיצוני הוא 1, והפנימי הוא 6, כך שהצריחים הלבנים ממוקמים h1 וב-a1, והרץ הלבן ממוקם בc1.

### המלך והמלכה

לבן:
המלך מימין והמלכה משמאל
שחור:
המלך מימין והמלכה משמאל
צבע מעבר:
המלך משמאל והמלכה מימין

### סימנים

* : לקיחה
* + שח
* ++ שח כפול (שח לשני השחקנים האחרים ביחד)
* # מט
* ? מהלך לא צפוי
* ?! מהלך רע
* !? מהלך מפוקפק
* Y מזלג

### הרישום

הליכה רגילה מסומנת בעזרת שם החייל + משבצת אליו הוא הולך.
דוגמה:
פרש הולך לעמודה X שורה 3

* Nx3

אם ישנם שני כלים זהים שיכולים להגיע לאותה עמדה (לדוגמה - שני פרשים) רושמים גם את עמודת ההתחלה שלו.
דוגמה:
פרש בD2 מגיע לE4 ולא הפרש שנמצא בF2

* Nde4

לקיחת כלי מסומנת בעזרת סימן הנקודתיים וציון העמודה של הכלי התוקף. אין חשיבות לכלי המותקף.
לדוגמה:
מלכה שנמצאת בJ3 לוקחת פרש בL3.

* Qj:l3

שח לאחד השחקנים מסומן בעזרת סימן הפלוס.
לדוגמה:
המלכה הולכת לV6 ועושה שח למלך השחור.

* Qv6+

שח לשני השחקנים האחרים מסומן בעזרת פלוס כפול.
לדוגמה:
הפרש הולך לM1 ועושה שח למלך השחור והבז'.

* Nm1++

מט במשחק מסומן בעזרת סימן הסולמית.
לדוגמה:
מלכה הולכת לD2 ועושה מט.

* Qd2#

ניתן לכתוב גם כי כלי עשה מט לאחד ורק שח לשני.
לדוגמה:
צריח הולך לG3, עושה מט ללבן ושח לשחור

* Rg3#+

קישורים חיצוניים
----------------

* ‏ 3manchess כולל ספרי הדרכה לוריאנט
* לוח עץ מותאם למשחק
תבנית:שכונה השכונה שמחזיקה את כפר סבא!!
**כפר סבא הירוקה** או **השכונה הירוקה** היא השכונה הגדולה בכפר סבא, אשר תוכננה להוות תחליף ירוק (משמע, מופחת זיהום) לנוף העירוני האופייני. השכונה מורכבת ברובה מבניינים בעלי 5–17 קומות אשר מופרדים זה מזה על ידי שבילי הליכה, שבילי אופניים וגינות ציבוריות. לשכונה הירוקה פארק, קניון ובתי ספר הייחודיים לה.

היסטוריה
--------

השכונה נבנתה במשך כמה שנים כפרויקט של עיריית כפר סבא, כאשר אוכלסה לראשונה בשנת 2012. הבנייה המודרנית, הגינות המטופחות והדרכים הבטוחות גם עבור ילדים צעירים משכו לאזור משפחות צעירות עם ילדים. בשנת 2017 היא הייתה השכונה המאוכלסת ביותר בכפר סבא, כאשר התגוררו בה 12,000 תושבים. השכונה היא הראשונה שהוכרה על ידי משרד הפנים כשכונה ירוקה.

מבנה השכונה
-----------

השכונה, הגדולה בשכונות כפר סבא ששטחה מעט פחות מקילומטר רבוע, מורכבת משני חלקים, כ"ס 160 וכ"ס 180. השכונה בנויה בצורה המיועדת לחסוך במים, לעודד הליכה רגלית במקום נסיעה ברכב, לנצל אנרגיה מתחדשת, ולעודד מחזור של חומרים שונים. השכונה נבנתה כך שבין קבוצות הבתים מגשרים שבילים וגינות ירוקות, כמו גם שבילי אופניים ופארקים. מספר הכבישים בשכונה מצומצם, ובנוי לטובת הולכי הרגל שעוברים בקלות מעל הכבישים באמצעות גשרים שונים.

### כ"ס 160

זהו החלק הקרוב יותר למרכז העיר, והדומה יותר מבחינה עירונית. הוא מכיל שבילי אופניים, גינות ציבוריות רבות ושבילי הליכה, לצד בניינים נמוכים בסגנון אדריכלי מודרני. בשכונה שני בתי ספר יסודיים: הירוק ע״ש שמעון פרס ורחל המשוררת. בנוסף בסוף שנת 2020 נפתחה חטיבה חדשה ליד בית הספר רחל המשוררת. השכונה גובלת בצפון בכ"ס 180 (שדרות מנחם בגין), במזרח בשכונת סביוני הכפר (רח' משה סנה), בדרום בשכונת ותיקים (רח' השומר, הגנה) ובמערב בכביש 4 וברעננה.

### כ"ס 180

זהו החלק הגדול והמרכזי יותר של השכונה. הוא מכיל שני בתי ספר יסודיים: שי עגנון ולאה גולדברג. בשכונה קניון כפר סבא הירוקה, הגדול בקניוני העיר. הקניון הוא גם ביתו של מגדל בגובה 17 קומות – הוא המבנה הגבוה ביותר בכפר סבא, ובו משרדים ומתחמי קניות. כ"ס 180 מנותק יותר משאר העיר, ובנוי צפונית מכל שאר אזורי המגורים בכפר סבא, כמין שלוחה של העיר בתוך רעננה. לכן, כ"ס 180, בניגוד למקבילתה שנמצאת בין הבתים הפרטיים של כפר סבא הישנה, גובלת בדרום בכ״ס 160 (שדרות מנחם בגין) ובשכונת שיכון עליה, במערב בכביש 4 וברעננה ובשאר הכיוונים מוקפת בשטחים של מועצה אזורית דרום השרון. בנקודת התפר בין כ"ס 180, כ"ס 160 ורעננה שוכן מחלף כפר סבא רעננה צפון על כביש 4. לחלק זה של השכונה קיים פארק משלו, שנקרא גן מנשה.

גלריה
-----

* מבט אל הקומות הגבוהות בקניון כפר סבא הירוקהמבט אל הקומות הגבוהות בקניון כפר סבא הירוקה
* הקניון מבפנים, מאופיין בחללים פתוחיםהקניון מבפנים, מאופיין בחללים פתוחים
* הקניון מבחוץהקניון מבחוץ

בתי השכונה הירוקה מרחוב בן יהודה

הערות שוליים
------------

1. ↑  עשרה מי יודע? 10 דברים שלא ידעתם על שכונות בכפר סבא (וממש תתפלאו לדעת), באתר mynetkfarsaba, ‏2017-08-10
2. 1 2  מטופחת ומתאימה למשפחות: כפר סבא הירוקה, באתר ynet, 9 ביולי 2017
3. ↑  כפר סבא הירוקה שכונה חדשה בכפר סבא, המדריך המלא למעבר דירה של סוגרים הכל לדירה, באתר www.sogrimdira.co.il
4. ↑  כפר סבא הירוקה – החזון, עיריית כפר סבא
5. 1 2  כפר סבא, באתר במערכת GIS לרשויות מקומיות, ועדות לתכנון ובניה, תאגידי מים וביוב, וגופים פרטיים
**נורברטו הפלינג** (בלועזית: **Norberto Höfling**‏; 20 ביוני 1924 - 18 באפריל 2005) היה כדורגלן ומאמן כדורגל יהודי רומני.

הפלינג נולד בצ'רנוביץ שברומניה והתחיל את הקריירה שלו בכדורגל הרומני בקבוצה דינמו צ'רנוביץ, ממנה עבר (צ'רנוביץ צורפה לברית המועצות) לכרמן בוקרשט ולאחר פירוקה לצ'יוקנול בוקרשט בעונה 1947/1948, שם הבקיע 24 שערים במהלך 33 משחקים. בשנים 1945 - 1947 שיחק גם בנבחרת רומניה בכדורגל. הוא עזב את רומניה, כדי לשחק בהונגריה ולאחר מכן עבר לשחק באיטליה עד 1956.

ב-1957 התחיל קריירה של מאמן כדורגל בקבוצה הבלגית קלאב ברוז', שם עבד עד 1963, כשעבר לשנה אחת לאימון של הקבוצה ההולנדית פיינורד. לאחר פיינורד שב הפלינג לבלגיה, כדי לאמן את קבוצת R. White Daring Molenbeek. ב-1967 חזר לשנה אחת לאמן את קלאב ברוז' ובשנה שלאחר מכן אימן את אנדרלכט. אחרי אנדרלכט אימן שלוש שנים נוספות ב-R. Daring Club Molenbeek, ארבע שנים ב-A.S.V. Oostende K.M. שנה אחת בגנט וסיים באיטליה, באימון של Aurora Pro Patria 1919 בעונת 1980 - 1981.

קישורים חיצוניים
----------------

ויקישיתוף מדיה וקבצים בנושא **נורברטו הפלינג** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל המאמן, באתר Transfermarkt
* קריירת האימון וביוגרפיה של הפלינג (בהולנדית)
* קריירה של הופלינג ככדורגלן מחוץ לרומניה (באיטלקית)